Opatrenie č. 2/2009
riaditeľa Justičnej akadémie o slobodnom prístupe k informáciám

na zabezpečenie postupu pri uplatňovaní zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov (ďalej len „zákon“) v Justičnej akadémii (ďalej len „akadémia“).

Čl. 1
Úvodné ustanovenia
1. Účelom tohto opatrenia je postup organizačných útvarov akadémie (ďalej len „odborný útvar“) pri uplatňovaní zákona a ustanovenie úloh spojených s poskytovaním a sprístupňovaním informácií.
2. Na účely tohto opatrenia je povinnou osobou podľa zákona akadémia. Evidovať, vybavovať a odstupovať žiadosti o poskytnutí informácií podľa zákona a podľa tohto opatrenia je na akadémii poverená kancelária akadémie (ďalej len “gestor“).
3. Žiadateľom je fyzická osoba alebo právnická osoba, ktorá žiada o sprístupnenie a poskytnutie informácií bez preukázania právneho alebo iného dôvodu alebo záujmu, pre ktoré sa informácia požaduje.
4. Každé obmedzenie práva na informáciu musí mať zákonný dôvod a musí byť žiadateľovi riadne zdôvodnené.

Čl. 2
Poskytovanie informácií
1. Akadémia poskytuje informácie zverejnením alebo sprístupnením na základe žiadosti, ktorá tvorí prílohu č. 1 tohto opatrenia. 
2.  Zverejnené informácie sú informácie, ktoré môže každý opakovane vyhľadávať a získavať a to najmä: 
a) vydané tlačou alebo na akomkoľvek nosiči dát, ktorý umožňuje jej zápis,   prehliadanie a uchovávanie, 
b) verejne prístupná aj prostredníctvom internetu.
3. Sprievodná informácia úzko súvisí s požadovanou informáciou. Informuje najmä či požadovaná informácia existuje, definuje pôvod informácie, dôvod prečo nemožno informáciu poskytnúť a pod. Môže byť súčasťou poskytovanej informácie. Ak odborný útvar žiadosť o sprístupnenie informácií odmietne celkom alebo čiastočne, je sprievodná informácia súčasťou odôvodnenia.
4.  Akadémia je povinná zverejňovať informácie podľa § 5 ods. 1 zákona.
5. Informácie uvedené v odseku 3 sa zverejňujú v sídle akadémie na všetkých jej pracoviskách na verejne prístupnom mieste. 
6. Akadémia umožňuje žiadateľom získať kópiu zverejnených informácií v cene uvedenej v sadzobníku akadémie, ktorý tvorí prílohu č. 2 tohto opatrenia.
7. Všetky ďalšie informácie sa poskytujú na žiadosť, ktorá tvorí prílohu č. 1 tohto opatrenia.
8. Informácie sa poskytujú v žiadateľom požadovanej forme a v cene uvedenej v sadzobníku akadémie, ktorý tvorí prílohu č. 2 tohto opatrenia, odpisom, kópiou, na dátovom médiu, ústne, poštou, elektronickou poštou prípadne odkazom na už zverejnené informácie.
Ak nie je možné informáciu poskytnúť v žiadateľom požadovanej forme, gestor s ním dohodne inú formu poskytnutia informácie.
9. Akadémia poskytuje iba také informácie, ktoré má k dispozícii, a ktoré je oprávnená v zmysle zákona poskytnúť.
10. Informačná povinnosť podľa zákona sa nevzťahuje na názory, budúce rozhodnutia a vytváranie nových informácií ako sú rozbory, prognózy, právne výklady a pod. Toto obmedzenie sa však nevzťahuje na informácie, ktoré vznikajú automatizovaným spôsobom ako súčasť informačných technológií.
Informačná povinnosť sa tiež nevzťahuje na požadovanú informáciu, ktorá je predmetom utajovaných skutočností podľa osobitného zákona. 
11. Za podmienok a spôsobom ustanoveným zákonom možno podať informácie, na ktoré sa vzťahuje obmedzenie prístupu k informáciám. Obmedzenia sa realizujú podľa článku 9 tohto opatrenia.
12. Žiadosť o poskytnutie informácií, ktoré sa nevzťahujú na pôsobnosť akadémie sa do piatich dní postúpi príslušnej povinnej osobe, ak je akadémii známa. Inak sa žiadosť zamietne rozhodnutím, ktoré tvorí prílohu č. 3 tohto opatrenia. O postúpení žiadosti gestor žiadateľa bezodkladne písomne oboznámi.

Čl. 3
Poskytovanie informácií v akadémii
1. Gestor zverejňuje v akadémii informácie podľa zákona, na základe stanoviska odborného útvaru alebo na vlastný podnet.
2. Gestor vedie evidenciu všetkých žiadostí podaných na akadémiu.
3. Gestor za svoju činnosť zodpovedá riaditeľovi akadémie.

Čl. 4
Podanie ústnej žiadosti
1. Ústne možno podať žiadosť osobne v akadémii u gestora v pracovných dňoch v čase od 8.30 do 14.00 h.
2. Telefonicky možno podať ústnu žiadosť v akadémii u gestora v pracovných dňoch od 8.00 do 15.00 h.
3. Ústne podanú žiadosť gestor zaeviduje rovnako ako ostatné žiadosti.
4. Telefonicky a ústne podaná žiadosť sa zaznamenáva formou „Úradného záznamu“, spísaného gestorom. Žiadateľ je povinný uviesť svoje meno, priezvisko (u právnických osôb názov), adresu, informáciu, ktorú žiada sprístupniť a spôsob akým ju žiada sprístupniť. 
Ak žiadosť nemá zákonom predpísané náležitosti, gestor bezodkladne vyzve žiadateľa, aby v lehote 7 dní chýbajúce náležitosti doplnil. 
5. Pri vybavovaní telefonicky podanej žiadosti gestor postupuje obdobne ako pri žiadosti podanej ústne.

Čl. 5
Podanie písomnej žiadosti
1. Pri podávaní žiadostí o poskytnutie informácií akadémiou a pri ich zverejňovaní akadémiou ako povinnou osobou sa postupuje v zmysle zákona a tohto opatrenia.
2. Žiadosť sa podáva písomne prostredníctvom pošty, písomne osobným podaním v podateľni akadémie, ústne osobne u gestora, ústne prostredníctvom telefónu, prostredníctvom faxu a prostredníctvom elektronickej pošty.
3. Žiadosť podaná faxom sa považuje za žiadosť podanú písomne.
4. Písomnou žiadosťou o informáciu je aj žiadosť podaná elektronickou poštou, na ktorú je možné odpovedať takým istým spôsobom. Podľa zákona o elektronickom podpise táto forma odpovede má charakter oficiálneho rozhodnutia, proti ktorému sa možno odvolať.
5. Písomne podanú žiadosť gestor riadne zaeviduje a postúpi na vybavenie príslušnému odbornému útvaru. 
6. Gestor vybaví len tie doručené žiadosti, ktoré spĺňajú kritériá a náležitosti stanovené zákonom.
7. Ak odborný útvar disponuje požadovanou informáciou, alebo má vedomosť o tom, kde a ako môže žiadateľ informáciu získať vypracuje odpoveď a postúpi ju v určenej lehote gestorovi.
8. Ak má odborný útvar k požadovanej informácii zamietavé alebo obmedzujúce stanovisko, alebo ak sa v ňom čiastočne obmedzuje prístup k informácii, musí byť stanovisko písomne  odôvodnené v zmysle zákona.
9. Ak odborný útvar žiadosť odmietne, alebo ak žiadosti vyhovie len čiastočne, gestor o tomto vydá rozhodnutie v zmysle zákona, ktoré tvorí prílohu č. 3 tohto opatrenia.
10. Ak odborný útvar nemá k dispozícii požadovanú informáciu písomne informuje gestora, že požadovanou informáciou nedisponuje.

Čl. 6
Podanie ústnej žiadosti o poskytnutie informácií na iný odborný útvar
1. Ak odborný útvar dostane ústnu (osobnú aj telefonickú) žiadosť o poskytnutie informácií,
nasmeruje žiadateľa na gestora.
2. Ak je ústna žiadosť telefonická, poskytne odborný útvar žiadateľovi telefónne číslo na gestora, alebo ho priamo prepojí.
3. Ak je odbornému útvaru doručená žiadosť o poskytnutie informácie, tento ju bezodkladne  postúpi gestorovi.

Čl. 8
Evidencia žiadostí
1. Akadémia vedie evidenciu žiadostí tak, aby poskytovala údaje potrebné na kontrolu vybavovania žiadostí. Nevyhnutné náležitosti evidencie žiadostí: 
a)	dátum podania žiadosti (týka sa žiadosti podanej akoukoľvek formou),
b)	vyžiadanú informáciu a navrhovaný spôsob poskytnutia informácie, 
c)	výsledok a spôsob vybavenia žiadosti (poskytnutie informácií, vydanie rozhodnutia alebo postúpenie žiadosti),
d)	podanie opravného prostriedku,
e)	meno, priezvisko a adresa žiadateľa alebo obchodné meno a sídlo žiadateľa,
f)	spôsob podania: ústny, osobný, telefonický, poštou, faxom alebo elektronickou poštou,
g)	meno toho, kto žiadosť vybavil,
h)	dátum, kedy bola informácia odoslaná.

Čl. 9
Obmedzenia prístupu k informáciám
1. Gestor alebo odborný útvar odmietnu poskytnutie informácie, ktorou disponujú na základe obmedzení ustanovených zákonom.
2. Obmedzenia sa realizujú tak, že z požadovaných informácií sa časť spadajúca pod utajované skutočnosti, alebo informácie, ktoré nie sú v zmysle zákona určené na zverejnenie neposkytnú, poskytne sa však ostatná časť informácie.
3. Obmedzenie prístupu k informáciám gestor alebo odborný útvar odôvodní odkazom na právny predpis, ktorý obmedzenie ukladá v odpovedi na požadovanú informáciu. 

Čl. 10
Opravný prostriedok
1. Opravným prostriedkom proti rozhodnutiu gestora o odmietnutí informácie je odvolanie.
2. Odvolanie proti rozhodnutiu o odmietnutí požadovanej informácie možno podať v lehote do 15 dní od doručenia rozhodnutia, alebo márneho uplynutia lehoty na rozhodnutie o žiadosti.
3. O odvolaní proti rozhodnutiu o odmietnutí požadovanej informácie rozhoduje riaditeľ akadémie do 15 dní od jeho doručenia.
4. Agendu odvolaní proti rozhodnutiam, ktorými odmietol poskytnúť informácie vedie gestor.

Čl. 11
Priestupkové konanie
Ak bude začaté konanie vo veci priestupku podľa zákona, povinnosťou dotknutého zodpovedného zamestnanca príslušného odborného útvaru alebo gestora, ktorí poskytli nepresnú alebo neúplnú informáciu gestorovi alebo žiadateľovi o poskytnutie informácie, hoci disponovali informáciou presnou a úplnou alebo ak žiadosť odmietli, je zúčastniť sa tohto konania.

Čl. 12
Lehoty na poskytovanie informácií
1. Dátum podania žiadosti je pre účely plynutia lehoty podľa § 17 ods. 1 zákona, dňom doručenia žiadosti do akadémie.
2. Gestor v spolupráci s odborným útvarom je povinný vybaviť žiadosť bezodkladne, najneskôr do ôsmich pracovných dní odo dňa podania žiadosti, pokiaľ zákon neustanovuje inak.
3. Gestor v spolupráci s odborným útvarom môže lehotu podania informácie predĺžiť najviac o osem pracovných dní, ak má závažné dôvody pri vyhľadávaní, zbere informácií na inom mieste ako je sídlo akadémie, pri technických problémoch spojených s vyhľadávaním a sprístupnením požadovanej informácie alebo pri vyhľadávaní a zbere väčšieho počtu oddelených alebo odlišných informácií požadovaných na sprístupnenie. O tejto skutočnosti žiadateľa bezodkladne upovedomí, najneskôr však pred uplynutím lehoty na poskytnutie informácie. V oznámení o predĺžení lehoty uvedie gestor dôvody predĺženia lehoty. 
4. Ak žiadosť o informáciu nespĺňa predpísané náležitosti, gestor bezodkladne vyzve žiadateľa, aby žiadosť v určenej lehote, nie kratšej ako sedem dní doplnil. Gestor žiadateľa o doplnení poučí.
5. Ak žiadateľ požaduje už zverejnenú informáciu môže gestor bez zbytočného odkladu, najneskôr do piatich dní od podania žiadosti žiadateľovi namiesto sprístupnenia informácie  písomne oznámiť kedy, kde a ako bola informácia zverejnená a ako si ju môže žiadateľ vyhľadať. 
6. Ak odborný útvar nemá požadované informácie a má vedomosť, ktorá iná povinná osoba nimi disponuje, oznámi to bezodkladne gestorovi. Gestor jej do piatich dní túto žiadosť postúpi, pričom o tom informuje žiadateľa. Ak mu takáto povinná osoba nie je známa, gestor žiadosť odmietne.

Čl. 13
Úhrada nákladov
1. Informácie sa zverejňujú bezplatne. Akadémia môže podmieniť vydanie informácie zaplatením úhrady, ktorá však nesmie prekročiť výšku materiálnych nákladov spojených so zhotovovaním kópií, zadovážením technických nosičov a s odoslaním informácie žiadateľovi.
2. Úhrada nákladov na poskytnutie informácie je ustanovená v „Sadzobníku akadémie“, ktorý tvorí prílohu  č. 2 tohto opatrenia. 

Čl. 14
Záverečné ustanovenia
1. Opatrenie riaditeľa Justičnej akadémie o slobodnom prístupe k informáciám sú povinní dodržiavať všetci zamestnanci akadémie.
2. Toto opatrenie nadobúda platnosť a účinnosť dňom jeho podpisu riaditeľom akadémie.
3. Opatrenie riaditeľa Justičnej akadémie o slobodnom prístupe k informáciám je umiestnené na stránke akadémie www.ja-sr.sk .
4. Zmeny a doplnky tohto opatrenia môžu byť len písomné formou dodatku. 
5. Vedúci pracovníci akadémie sú povinní zabezpečiť, aby bol každý zamestnanec akadémie oboznámený s obsahom opatrenia a  poučený o povinnosti dodržiavať ho.

V Pezinku dňa 24. 2. 2009

JUDr. Peter Hulla
        riaditeľ

Prílohy: 
č. 1 Žiadosť o poskytnutie informácií z Justičnej akadémie
č. 2 Sadzobník Justičnej akadémie za sprístupňovanie informácii podľa § 21 ods. 1 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácii)
č. 3 Rozhodnutie o odmietnutí poskytnúť informáciu

Príloha č. 1

Žiadosť o poskytnutie informácií z Justičnej akadémie
podľa zákona č. 211/2000 Z. z

Povinná osoba: Justičná akadémia, Suvorovova 5/C, 902 01  Pezinok

Meno: ..................................... Priezvisko:.................................................. Titul: ......................

Ulica: ..........................................................................................................  Číslo: .....................

Mesto: .........................................................................................................  PSČ: ......................

Telefón: ............................................................. Fax: .................................................................. 

E-mail: ..........................................................................................................................................

Požadovaný spôsob poskytnutia informácie:

Vec:

Vaša žiadosť:

Poznámka:

Podpis:

Príloha č. 2

Sadzobník Justičnej akadémie za sprístupňovanie informácii podľa § 21 ods. 1 zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácii)

Justičná akadémia podľa § 5 ods. 1 písm. f) zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácii) zverejňuje sadzobník úhrad za sprístupnenie informácii:

1. Náklady spojené s vyhotovením kópie informácie
a)	0,03 € za vyhotovenie jednostrannej informácie formátu A4,
b)	0,05 € za vyhotovenie obojstrannej informácie formátu A4,
c)	0,06 € za vyhotovenie jednostrannej informácie formátu A3,
d)	1,- € za vyhotovenie obojstrannej informácie formátu A3,
e)	0,30 € za jeden kus diskety 3,5",
f)	0,34 € za jeden kus CD ROM.

2. Obálka
Formát A6 – 0,02 €
Formát A5 – 0,02 €
Formát A4 – 0,08 €

3. Náklady spojené s odoslaním informácie sa spravujú aktuálnym cenníkom poštových služieb.

4. Informácie zasielané e-mailom, faxom a telefonicky sú sprístupňované bezplatne.

5. Žiadateľ uhradí náklady spojené so spracovaním informácie
a)	bezhotovostne prevodom na účet v Štátnej pokladnici, číslo účtu: 7000238846/8180 s uvedením variabilného symbolu (meno a priezvisko žiadateľa o informáciu),
b)	v hotovosti do pokladne akadémie, Suvorovova 5/C, 902 01 Pezinok, v čase od 10,00 do 12,00 hod. a od 13,00 do 15,00 hod. každý pracovný deň,
c)	poštovou poukážkou.

6. Bezplatne sú sprístupňované informácie, u ktorých náklady spojené s vyhotovením
kópie a odoslaním informácie súhrne neprekročia čiastku 3,32 €.

Príloha č. 3

Justičná akadémia
Rozhodnutie o odmietnutí poskytnúť informáciu

V Pezinku dňa .................................... 

Spr: .....................................................

Podľa § 18 ods. 2 zákona č. 211/2000 Z. z. o slobodnom prístupe k informáciám a zmene a doplnení niektorých zákonov (zákon o slobode informácií) v znení neskorších predpisov, § 46,  47 zákona č. 71/1967 Zb. o správnom konaní (správny poriadok)

n e v y h o v u j e m

žiadosti o poskytnutie informácie o ...........................................................................................,

ktorú podal (kto) .........................................................................................................................,

(kedy).................................................. pod číslom .....................................................................,

Odôvodnenie:

Poučenie:
Proti tomuto rozhodnutiu možno do 15 dní od jeho doručenia podať odvolanie podľa § 19 zákona o slobode informácií riaditeľovi JA. Rozhodnutie možno preskúmať v súdnom konaní.

Podpis

Odtlačok okrúhlej pečiatky